Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 231/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„Aceto Balsamico di Modena“

EU št.: PGI-IT-0430-AM01 – 23. november 2018

ZOP ( ) ZGO (X)

1. Skupina vložnikov in pravni interes

Consorzio Tutela Aceto Balsamico di Modena Via Ganaceto 134, 41121 Modena, Italija Tel. +39 059208621 E-naslov: segreteria@consorziobalsamico.it

Konzorcij Consorzio Tutela Aceto Balsamico di Modena ima pravico vložiti zahtevek za spremembo v skladu s členom 13(1) odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

☐ Ime proizvoda

☒ Opis proizvoda

☐ Geografsko območje

☒ Dokazilo o poreklu

☒ Metoda proizvodnje

☐ Povezava

☒ Označevanje

☒ Drugo [pakiranje]

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

5.1. Opis proizvoda

— Točka 4.2 povzetka in točka 3.2 enotnega dokumenta

Dodan je naslednji prvi odstavek:

„Aceto Balsamico di Modena“ je kis, ki se proizvaja v skladu z naslednjimi določbami in ima v nadaljevanju navedene lastnosti.

Ta sprememba besedila je namenjena opredelitvi vrste proizvoda, na katero se nanaša oznaka.

— Točka 4.2 povzetka in točka 3.2 enotnega dokumenta — vonj: obstojen, nežen in rahlo po kisu z možnim lesnatim pridihom, — okus: grenko-sladek, uravnotežen,

sta spremenjeni tako:

— vonj: prepoznaven, obstojen, intenziven in nežen, prijetno po kisu, z možnimi lesnimi notami,

— okus: sladko-kisel, uravnotežen, prijeten in prepoznaven.

Ta sprememba je bila namenjena uskladitvi opisa proizvoda v povzetku z opisom v specifikaciji proizvoda. Zato gre za spremembo besedila, ki ne pomeni spremembe katere koli značilnosti vonja ali okusa proizvoda „Aceto Balsamico di Modena“.

— Peta alinea prvega odstavka člena 2 specifikacije proizvoda gostota pri 20 °C: vsaj 1,06 za donegovani proizvod,

je dopolnjena tako:

gostota pri 20 °C: vsaj 1,06 za donegovani proizvod, vsaj 1,15 za „starani“ proizvod.

Poleg staranja je zelo pomemben dejavnik za potrošnike velika gostota. Cilj te spremembe je spodbuditi proizvodnjo proizvodov z visoko „zaznano kakovostjo“, ki jo iščejo potrošniki v tej kategoriji; zaradi najmanj triletnega obdobja staranja se ti proizvodi po ceni jasno razlikujejo od proizvoda, imenovanega „affinato“ (donegovan), ki se doneguje v lesu manj kot tri leta.

Ta sprememba zadeva tudi točko 4.2 povzetka in se nanaša na točko 3.2 enotnega dokumenta.

— Osma alinea prvega odstavka člena 2 specifikacije proizvoda: najnižja skupna vsebnost kislin: 6 odstotkov;

je dopolnjena tako:

najnižja skupna vsebnost kislin: 6 % za donegovani proizvod in 5,5 % za starani proizvod.

Glede na sedanjo omejitev je ta sprememba namenjena vključitvi možnosti fiziološkega znižanja vsebnosti kislosti v triletnem obdobju staranja v sistem proizvodnje.

Zdaj, ko je bila uvedena ta sprememba, ki se nanaša na najnižjo vsebnost kislin in gostoto, bo proizvod „Aceto Balsamico di Modena“ uvrščen v dve kategoriji:

— Aceto Balsamico di Modena: negovan v lesu od 60 dni do tri leta, s skupno vsebnostjo kislin vsaj 6 % in gostoto pri 20 oC vsaj 1,06;

— Aceto Balsamico di Modena „invecchiato“ [staran]: staran v lesu več kot tri leta, s skupno vsebnostjo kislin vsaj 5,5 % in gostoto pri 20 oC vsaj 1,15.

Ta sprememba zadeva tudi točko 4.2 povzetka in se nanaša na točko 3.2 enotnega dokumenta.

— V členu 2 specifikacije proizvoda je dodan naslednji tretji odstavek: Ob upoštevanju parametrov iz tega člena je dovoljen postopek, s katerim se zadevni proizvod lahko popravi z dodajanjem določene količine surovin (vinski kis in kuhani ali zgoščeni grozdni mošt) do največ 3 % masnega deleža. Kadar se zahteva ta postopek popravka, se izvede ob koncu obdobja donegovanja ali staranja in v vsakem primeru pred certificiranjem proizvoda.

Ta sprememba je namenjena zakonski ureditvi postopka za popravek proizvoda, kadar obstajajo odstopanja od analitskih omejitev, določenih v specifikaciji proizvoda, z uvedbo zgornje meje, nad katero korektivni ukrepi niso mogoči.

Ta sprememba zadeva tudi točko 4.2 povzetka in se nanaša na točko 3.2 enotnega dokumenta.

5.2. Dokazilo o poreklu

— Prvi odstavek člena 4 specifikacije proizvoda:

naslednji stavek:

To spremljanje in vpisovanje obdelovalnih katastrskih parcel, gojiteljev/proizvajalcev in izvajalcev pakiranja v ustrezne registre, ki jih vodi nadzorni organ, ter pravočasna prijava proizvedenih količin nadzornemu organu zagotavljajo sledljivost proizvoda.

je spremenjen tako:

To spremljanje in vpisovanje katastrskih parcel, na katerih se prideluje grozdje sedmih sort, navedenih v členu 5, ter vinogradnikov, proizvajalcev mošta in vinskega kisa, predelovalcev in polnilcev v ustrezne registre, ki jih vodi nadzorni organ, ter pravočasna prijava proizvedenih, pakiranih in označenih količin nadzornemu organu zagotavljajo sledljivost proizvodov.

Vstavitev sklica na besedilo „sedmih sort, navedenih v členu 5“ ne pomeni bistvenih sprememb; njen namen je zgolj zagotoviti jasnost besedila. Ta sprememba je namenjena tudi dopolnitvi sedanjega besedila z vključitvijo proizvajalcev vinskega kisa v kategorije strani, ki so predmet pregleda. Vključitev razdelka za proizvajalce vinskega kisa na seznamu strani, ki so predmet pregleda, je nujen korak za zagotovitev čim večje preglednosti celotne proizvodne verige, z navedbo vseh dobaviteljev surovin, ki se uporabljajo za proizvodnjo proizvoda „Aceto Balsamico di Modena“, in preskušanjem teh surovin z izotopskimi analizami za preverjanje skladnosti z omejitvami, določenimi v specifikaciji proizvoda.

Ta sprememba zadeva tudi prvi odstavek točke 4.4 povzetka.

5.3. Metoda proizvodnje

— Prvi odstavek člena 5 specifikacije proizvoda: „Aceto Balsamico di Modena“ se proizvaja z uporabo posebnih, tradicionalnih tehnik iz grozdnega mošta, pridobljenega iz grozdja naslednjih sort: lambrusco, sangiovese, trebbiano, albana, ancellotta, fortana in montuni, ki je deloma fermentiran in/ali kuhan in/ali zgoščen z dodanim deležem kisa, staranega najmanj deset let, kar daje proizvodu njegove značilne organoleptične lastnosti, ter z dodatkom vsaj 10 % kisa, pridobljenega le s kisanjem vina.

je dopolnjen tako:

„Aceto Balsamico di Modena“ se proizvaja z uporabo posebnih, tradicionalnih tehnik iz grozdnega mošta, pridobljenega iz grozdja naslednjih sort: lambrusco, sangiovese, trebbiano, albana, ancellotta, fortana in montuni, ki je delno fermentiran in/ali kuhan in/ali zgoščen z dodanim deležem kisa, staranega najmanj deset let, kar daje proizvodu njegove značilne organoleptične lastnosti, ter z dodatkom vsaj 10 % kisa, pridobljenega le s kisanjem vina, v skladu z naslednjimi izotopskimi razmerji: — razmerjem 13C/12C (izraženim kot δ13C) v ocetni kislini: od –29,3 ‰ do –24,3‰, — razmerjem 18O/16O (izraženim kot δ18O) v vodi, za vinski kis z vsebnostjo kislin nad 9 %: vsaj –2 ‰, — razmerjem 18O/16O (izraženim kot δ 18O) v vodi, za vinski kis z vsebnostjo kislin med 9 % in 6 %: vsaj –5 ‰, — razmerje med devterijem in vodikom v metilu: (CH3) v ekstraktu ocetne kisline: od 98,8 do 106 ppm.

Glavna sestavina proizvoda „Aceto Balsamico di Modena“ je vinski kis; vinski kis je treba, da se lahko opredeli kot tak in uporablja kot surovina za proizvodnjo tega proizvoda z ZGO, proizvajati v skladu z opredelitvijo EU iz Uredbe (EU) št. 1308/2013. Izotopske analize so ključno orodje za preverjanje zakonitosti proizvoda, tako za namene sistema certificiranja proizvodov kot za notranje preverjanje kakovosti v podjetjih, in za spremljanje morebitnega ponarejanja vinskega kisa. Na trgu EU je vse težje trgovati z vinskim kisom, ki je proizveden iz drugih surovin kot grozdje in vino ter ki je zato v nasprotju z evropsko zakonodajo. Ob upoštevanju tega naraščajočega tveganja je zato nujno treba uvesti sisteme zaznavanja za preprečevanje ponarejanja, ki so učinkovitejši od tistih, ki so se uporabljali do zdaj. Izotopska analiza je metoda, ki se zdaj uporablja za zaznavanje morebitnega ponarejanja vinskega kisa in jo je tudi uradno priznala organizacija Organizzazione Internazionale della Vigna e del Vino (OIV) za vinski kis. Da bi se take analize lahko uporabljale za vinske kise, ki se uporabljajo za proizvodnjo proizvoda „Aceto Balsamico di Modena“, je treba specifikaciji proizvoda dodati splošne izotopske parametre. Zato bo dodana lestvica z jasno in izrecno navedbo mejnih vrednosti, nad katerimi se za proizvod šteje, da je ponarejen. Ta razmerja in njihove omejitve so rezultat številnih raziskav, ki so bile objavljene v uradnih znanstvenih publikacijah (Food Control 29 (2013) 107–111- F. Camin in drugi; Australian Journal of Grape and Wine Research 19 (2013) 324–330 N. Dordevic in drugi; Journal of Agriculture and Food Chemistry 62 (2014) 8197–8203 M. Perini in drugi). Ta sprememba bo tako omogočila uporabo sistema preverjanj in opozoril, kadar bo obstajal sum, da je bil vinski kis, namenjen za proizvodnjo proizvoda „Aceto Balsamico di Modena“, ponarejen.

Ta sprememba zadeva tudi točko 4.5 povzetka in se nanaša na točko 3.3 enotnega dokumenta.

— Drugi odstavek člena 5 specifikacije proizvoda Da bi proizvod „Aceto Balsamico di Modena“ pridobil lastnosti, opisane v členu 2, mora imeti kuhani in/ali zgoščeni grozdni mošt naslednje lastnosti: — najnižja skupna vsebnost kislin: 8 g na kg, — neto suha snov najmanj: 55 g na kg,

je dopolnjen tako:

Da bi proizvod „Aceto Balsamico di Modena“ pridobil lastnosti, opisane v členu 2, mora imeti kuhani in/ali zgoščeni grozdni mošt naslednje lastnosti: — najnižja skupna vsebnost kislin: 8 g na kg, — neto suha snov najmanj: 55 g na kg, — parametri izotopskih razmerij: — razmerje 13C/12C (izraženo kot δ13C) v alkoholu, proizvedenem s fermentacijo sladkorja: od –29,3 ‰ do –24,3‰, — razmerje med devterijem in vodikom (CH3) v alkoholu, proizvedenem s fermentacijo sladkorja: od 98,8 do 106 ppm.

Kuhani ali zgoščeni grozdni mošt je druga ključna sestavina proizvoda „Aceto Balsamico di Modena“; da se lahko opredeli kot tak in tako uporablja kot surovina za proizvodnjo tega proizvoda z ZGO, ga je treba proizvesti v skladu z opredelitvijo EU iz Uredbe (EU) št. 1308/2013. Izotopske analize so ključno orodje za preverjanje zakonitosti proizvodov, tako za namene sistemov certificiranja proizvodov kot za notranje preverjanje kakovosti v podjetjih, in za spremljanje morebitnega ponarejanja grozdnega mošta. V zadnjih letih se povečuje tveganje ponarejanja grozdnega mošta, proizvedenega s kršitvijo zakonodaje EU in nacionalne zakonodaje, ki obstaja na trgu. Ob upoštevanju tega naraščajočega tveganja je zato nujno treba uvesti sisteme zaznavanja za preprečevanje ponarejanja, ki so učinkovitejši od tistih, ki so se uporabljali do zdaj. Izotopska analiza je metoda, ki se uporablja tudi za preverjanje pristnosti grozdnega mošta; zato je potrebna lestvica, ki bo kazala splošna razmerja in omejitve, da bo mogoče preskušati mošt, ki se uporablja za proizvodnjo proizvoda „Aceto Balsamico di Modena“. Ta razmerja in njihove omejitve so rezultat številnih raziskav, ki so bile objavljene v uradnih znanstvenih publikacijah (Food Control 29 (2013) 107–111- F. Camin in drugi; Australian Journal of Grape and Wine Research 19 (2013) 324–330 N. Dordevic in drugi; Journal of Agriculture and Food Chemistry 62 (2014) 8197–8203 M. Perini in drugi). Ta sprememba bo tako omogočila uporabo sistema preverjanj in opozoril, kadar bo obstajal sum, da je bil grozdni mošt, namenjen za proizvodnjo proizvoda „Aceto Balsamico di Modena“, ponarejen.

Ta sprememba zadeva tudi točko 4.5 povzetka in se nanaša na točko 3.3 enotnega dokumenta.

— Tretji odstavek člena 5 specifikacije proizvoda:

stavek:

Zgoščevanje se nadaljuje, dokler začetna masa mošta ne doseže gostote najmanj 1,240 pri temperaturi 20 °C.

je dopolnjen tako:

Zgoščevanje in/ali kuhanje se nadaljuje, dokler začetna masa mošta ne doseže gostote najmanj 1,240 pri temperaturi 20 °C.

To dodano besedilo je namenjeno opredelitvi, da se zahteva glede najmanjše gostote mošta nanaša na kuhani in zgoščeni mošt ter zato ne uvaja nobene bistvene spremembe in zgolj pojasnjuje besedilo.

Ta sprememba zadeva tudi točko 4.5 povzetka.

— Sedmi odstavek člena 5 specifikacije proizvoda:

stavek:

V vsakem primeru se kisanje in zorenje izvajata v posodah iz plemenitega lesa, kot je na primer hrastov, zlasti gradnov, kostanjev, murvin in brinov les, v obdobju najmanj 60 dni od dne, ko se konča zbiranje proizvodnih surovin, namenjenih za proizvodnjo.

in točka 4.5 povzetka:

V vsakem primeru se kisanje in zorenje izvajata v posodah iz plemenitega lesa, kot je na primer hrastov, zlasti gradnov, kostanjev, murvin in brinov les, v obdobju najmanj 60 dni od dne, ko se konča zbiranje proizvodnih surovin, namenjenih za proizvodnjo.

sta zato preoblikovana tako:

V vsakem primeru se kisanje in donegovanje izvajata v sodih, sodčkih ali drugih posodah iz plemenitega lesa, kot je na primer hrastov, zlasti gradnov, kostanjev, murvov ali brinov les, v obdobju najmanj 60 dni od dne, ko se konča zbiranje proizvodnih surovin, namenjenih za proizvodnjo, in je proizvod dan v navedene lesene posode.

To preoblikovanje je namenjeno odpravi nedoslednosti v besedilu med specifikacijo proizvoda in povzetkom, kar zadeva posode in vrste lesa, ki se lahko uporabljajo v fazah donegovanja in staranja.

Namen tega dodanega besedila „proizvod dan v navedene lesene posode“ je jasneje opisati zadevno fazo proizvodnje.

Ista alinea je bila v celoti dodana točki 3.4 enotnega dokumenta za uskladitev z istim načelom, določenim v specifikaciji proizvoda in varnostnem listu.

5.4. Označevanje

— Tretji, četrti in peti odstavek člena 8 specifikacije proizvoda:

naslednja odstavka:

Na embalaži mora biti poleg imena označbe „Aceto Balsamico di Modena“ tudi navedba „Indicazione Geografica Protetta“ [zaščitena geografska označba] izpisana v jasni in čitljivi pisavi, v celoti ali v skrajšani obliki, v italijanskem jeziku in/ali v jeziku namembne države.

Dovoljena je samo navedba „invecchiato“ (staran) brez kakršnega koli drugega dopolnila, če se je kis staral najmanj tri leta v sodu, sodčku ali drugi leseni posodi.

sta spremenjena tako:

Na embalaži mora biti poleg imena označbe „Aceto Balsamico di Modena“ tudi navedba „Indicazione Geografica Protetta“ [zaščitena geografska označba] izpisana v jasni in čitljivi pisavi, v celoti ali v skrajšani obliki, v italijanskem jeziku in/ali v jeziku namembne države. Na etiketi mora biti simbol EU, povezan z označbo ZGO.

Izraz „invecchiato“ [staran] je lahko naveden tudi poleg imena, če se je proizvod staral najmanj tri leta v sodu, sodčku ali drugi leseni posodi. Izraz „invecchiato“ [staran] lahko spremlja navedba, da se je proizvod staral najmanj tri leta.

Stavek „Na etiketi mora biti simbol EU, povezan z označbo ZGO“, je dodan za pojasnilo določb člena 12(3) Uredbe (EU) št. 1151/2012 v enotnem dokumentu.

Za to, da bi lahko tudi neizkušeni potrošnik razumel lastnosti proizvoda Aceto Balsamico di Modena „invecchiato“, se lahko na etiketi navede, da se je proizvod staral najmanj tri leta, kot je določeno v specifikaciji proizvoda.

Ta sprememba zadeva tudi točko 4.8 povzetka in se nanaša na točko 3.6 enotnega dokumenta.

5.5. Drugo

Pakiranje

— Drugi odstavek člena 8 specifikacije proizvoda:

stavek:

Posode, v katerih se „Aceto Balsamico di Modena“ da v neposredno porabo, morajo biti iz stekla, lesa, keramike ali terakote, z naslednjimi prostorninami: 0,250 l; 0,500 l; 0,750 l; 1 l; 2 l; 3 l ali 5 l; ali v posodah z enim odmerkom, iz stekla, plastike ali sestavljenih materialov, z največjo prostornino 25 ml, na katerih je enako besedilo kot na etiketah na steklenicah.

in točka 4.5 povzetka:

Posode, v katerih se „Aceto Balsamico di Modena“ da v neposredno porabo, morajo biti iz stekla, lesa, keramike ali terakote, z naslednjimi prostorninami: 0,250 l; 0,500 l; 0,750 l; 1 l; 2 l; 3 l; 5 l; ali v vrečkah z enim odmerkom, iz stekla, plastike ali sestavljenih materialov, z največjo prostornino 25 ml, na katerih je enako besedilo kot na nalepkah na steklenicah.

sta združena in preoblikovana tako:

Posode, v katerih se „Aceto Balsamico di Modena“ da v neposredno porabo, morajo biti iz stekla, lesa, keramike ali terakote, z naslednjimi prostorninami: 0,100 l; 0,150 l; 0,200 l; 0,250 l; 0,500 l; 0,750 l; 1 l; 1,5 l; 2 l; 3 l ali 5 l; ali v posodah z enim odmerkom, iz stekla, plastike ali sestavljenih materialov, z največjo prostornino 25 ml, na katerih je enako besedilo kot na etiketah na steklenicah.

To preoblikovanje je namenjeno odpravi nedoslednosti v besedilu med specifikacijo proizvoda in povzetkom, kar zadeva posode z enim odmerkom, ki so v povzetku imenovane „vrečke“.

V zadnjih letih se na italijanskem trgu in zlasti v drugih državah povečuje povpraševanje po bolj raznolikem naboru proizvodov, zlasti glede prostornine steklenic. Poleg tega v nekaterih neevropskih državah raznolikost merskih enot, ki se uporabljajo, primora proizvajalce k zavračanju zahtev trgovcev na debelo in trgovcev na drobno prav zaradi nezmožnosti izdelave posod s prostorninami, ki so drugačne od trenutno dovoljenih v skladu s specifikacijo proizvoda. Ta sprememba je, ne da bi izdala duha veljavnih pravil, namenjena zagotovitvi njihove zadostne prožnosti za zadovoljitev potreb trga.

Sprememba se nanaša na točko 3.5 enotnega dokumenta.

— Tretji odstavek člena 8 specifikacije proizvoda:

dodan je naslednji odstavek:

Posode s prostornino 0,100 l, 0,150 l; in 0,200 l ne smejo biti okrogle oblike ali imeti sferičnega telesa ter morajo imeti razmerje med skupno višino in dolžino najdaljše stranice ali premer, če je posoda valjasta, večji od 1,85.

Za posode s prostornino, manjšo od 0,25 litra, se zdi smiselno določiti nekatera splošna načela, ki bi urejala obliko posod in tako zagotovila minimalni standard enotnosti med steklenicami, v katerih se bo proizvod prodajal.

Sprememba se nanaša na točko 3.5 enotnega dokumenta.

ENOTNI DOKUMENT

„ACETO BALSAMICO DI MODENA“

EU št.: PGI-IT-0430-AM01 – 23. november 2018

ZOP ( ) ZGO (X)

1. Ime [ZOP ali ZGO]

„Aceto Balsamico di Modena“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 1.8. Ostali proizvodi iz Priloge I k Pogodbi (začimbe itn.)

3.2. Opis proizvoda, za katerega se uporablja ime iz točke 1

„Aceto Balsamico di Modena“ je kis, ki se proizvaja v skladu z naslednjimi določbami in ima v nadaljevanju navedene lastnosti.

Analitske lastnosti:

— gostota pri 20 °C: vsaj 1,06 za donegovani proizvod, vsaj 1,15 za „starani“ proizvod,

— delež dejanskega alkohola največ 1,5 vol. %,

— najnižja skupna vsebnost kislin: 6 % za donegovani proizvod in 5,5 % za starani proizvod,

— skupni žveplov dioksid: največ 100 mg/l,

— pepel: najmanj 2,5 na tisoč,

— suha snov: 30 g na liter,

— reducirajoči sladkor: najmanj 110 g/l.

Organoleptične lastnosti:

— bistrost: bister in bleščeč,

— barva: živo rjava,

— vonj: prepoznaven, obstojen, intenziven in nežen, prijetno po kisu, z možnimi lesnimi notami,

— okus: sladko-kisel, uravnotežen, prijeten in prepoznaven.

V primeru ugotovljenih odstopanj od parametrov iz tega člena je dovoljen postopek, s katerim se lahko zadevni proizvod popravi z dodajanjem določene količine surovin (vinski kis in kuhani ali zgoščeni grozdni mošt) z največ 3-odstotnim masnim deležem. Kadar se zahteva ta postopek za popravek, se izvede ob koncu obdobja donegovanja ali staranja in v vsakem primeru pred certificiranjem proizvoda.

3.3. Krma (samo za proizvode živalskega izvora) in surovine (samo za predelane proizvode)

„Aceto Balsamico di Modena“ se proizvaja z uporabo posebnih, tradicionalnih tehnik iz grozdnega mošta pridobljenega iz grozdja naslednjih sort: lambrusco, sangiovese, trebbiano, albana, ancellotta, fortana in montuni, ki je delno fermentiran in/ali kuhan in/ali zgoščen z dodanim deležem kisa, staranega najmanj deset let, kar daje proizvodu njegove značilne organoleptične lastnosti, ter z dodatkom vsaj 10 % kisa, pridobljenega le s kisanjem vina, v skladu z naslednjimi izotopskimi razmerji:

— razmerjem 13C/12C (izraženim kot δ13C) v ocetni kislini: od –29,3 ‰ do –24,3‰,

— razmerjem 18O/16O (izraženim kot δ18O) v vodi, za vinski kis z vsebnostjo kislin nad 9 %: vsaj –2 ‰,

— razmerjem 18O/16O (izraženim kot δ18O) v vodi, za vinski kis z vsebnostjo kislin med 9 % in 6 %: vsaj –5 ‰,

— razmerje med devterijem in vodikom v metilu: (CH3) v ekstraktu ocetne kisline: od 98,8 do 106 ppm.

Da „Aceto Balsamico di Modena“ pridobi lastnosti, opisane v členu 3.2, mora imeti kuhani in/ali zgoščeni grozdni mošt naslednje lastnosti:

— najnižja skupna vsebnost kislin: 8 g na kg,

— neto suha snov najmanj: 55 g na kg,

— parametri izotopskih razmerij: — razmerje 13C/12C (izraženo kot δ13C) v alkoholu, proizvedenem s fermentacijo sladkorja: od –29,3 ‰ do –24,3‰, — razmerje med devterijem in vodikom (CH3) v alkoholu, proizvedenem s fermentacijo sladkorja: od 98,8 do 106 ppm.

3.4. Posebne faze proizvodnje, ki jih je treba izvajati na opredeljenem geografskem območju

Faze zbiranja surovin, obdelave, donegovanja, in kadar je ustrezno, staranja je treba izvajati na območju, opredeljenem v točki 4.

V vsakem primeru se kisanje in donegovanje izvajata v sodih, sodčkih ali drugih posodah iz plemenitega lesa, kot je na primer hrastov, zlasti gradnov, kostanjev, murvov in brinov les, za najmanj 60 dni od dne, ko se konča zbiranje proizvodnih surovin, namenjenih za proizvodnjo, in je proizvod dan v navedene lesene posode.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Posode, v katerih se „Aceto Balsamico di Modena“ da v neposredno porabo, morajo biti iz stekla, lesa, keramike ali terakote, z naslednjimi prostorninami: 0,100 l; 0,150 l; 0,200 l; 0,250 l; 0,500 l; 0,750 l; 1 l; 1,5 l; 2 l; 3 l ali 5 l; ali v posodah z enim odmerkom, iz stekla, plastike ali sestavljenih materialov, z največjo prostornino 25 ml, na katerih je enako besedilo kot na etiketah na steklenicah.

Posode s prostornino 0,100 l; 0,150 l; in 0,200 l ne smejo biti okrogle oblike ali imeti sferičnega telesa ter morajo imeti razmerje med skupno višino in dolžino najdaljše stranice ali premer, če je posoda valjasta, večji od 1,85.

3.6. Posebna pravila za označevanje proizvoda, za katerega se uporablja registrirano ime

Na embalaži mora biti poleg označbe „Aceto Balsamico di Modena“ tudi navedba „zaščitena geografska označba“ izpisana v jasni in čitljivi pisavi, v celoti ali v skrajšani obliki, v italijanskem jeziku in/ali v jeziku namembne države. Na etiketi mora biti simbol EU, povezan z označbo ZGO. Označbi „Aceto Balsamico di Modena“ ni dovoljeno dodajati kakršnih koli oznak, niti v številčni obliki, razen tistih, ki so izrecno določene v specifikaciji proizvoda, vključno s pridevniki „extra“, „fine“, „scelto“, „selezionato“, „riserva“, „superiore“, „classico“ ali podobnim.

Izraz „invecchiato“ [staran] je lahko naveden tudi poleg imena, če se je proizvod staral najmanj tri leta v sodu, sodčku ali drugi leseni posodi. Izraz „invecchiato“ [staran] lahko spremlja navedba, da se je proizvod staral najmanj tri leta.

4. Jedrnata opredelitev geografskega območja

Proizvod „Aceto Balsamico di Modena“ mora biti proizveden na upravnem območju pokrajin Modena in Reggio Emilia.

5. Povezava z geografskim območjem

Povezava proizvoda „Aceto Balsamico di Modena“ z geografskim območjem temelji na slovesu proizvoda. Odličen sloves, ki ga ima „Aceto Balsamico di Modena“ na domačem in tujem trgu, potrjujeta njegova pogosta uporaba v različnih receptih in prisotnost na spletu, v tisku in drugih medijih. Zaradi tega slovesa potrošnik takoj prepozna enkratnost in pristnost tega proizvoda.

„Aceto Balsamico di Modena“ že dolgo predstavlja kulturo in zgodovino Modene, sloves, ki ga uživa povsod po svetu, je nesporen. Njegov obstoj je tesno povezan z znanjem, izročilom in sposobnostmi prebivalcev, ki so ustvarili izbran in značilen proizvod tistih krajev. „Aceto Balsamico di Modena“ je del družbenega in gospodarskega tkiva tega območja, postal je vir prihodka različnih poklicev ter del kulinarične tradicije, saj je ključna sestavina neštetih regionalnih receptov. Ljudski prazniki in posebne prireditve, ki imajo svoj izvor v izročilu, ki se je skozi čas utrdilo, se organizirajo že mnogo let, udeležujejo pa se jih lokalni proizvajalci, predvsem zato da se srečajo in tako nadaljujejo krajevne šege. „Aceto Balsamico di Modena“ so kot poseben in značilen proizvod sčasoma spoznali in začeli ceniti po vsem svetu ter potrošniki „izkušnje“ s proizvodom povezujejo s podobo gastronomske kakovosti območja obeh emilijskih pokrajin.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletišču:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP e IGP“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona), nazadnje pa „Disciplinari di Produzione all’esame dell’UE“.

(1) UL L 343, 14.12.2012, str. 1.